b"\n_START_ARTICLE_\nGr\xc5\xa1ko gledali\xc5\xa1\xc4\x8de v Siracusi\n_START_SECTION_\nAnti\xc4\x8dno gledali\xc5\xa1\xc4\x8de\n_START_PARAGRAPH_\nObstoj gledali\xc5\xa1\xc4\x8da v Sirakuzah je konec 5. stoletja pred na\xc5\xa1im \xc5\xa1tetjem potrdil pisec mimi\xc4\x8dnih iger Sofron, ki je imenoval arhitekta Demokopa z vzdevkom Myrilla, ker je ob slovesnem odprtju uporabljal mo\xc4\x8den parfum mire. Ni pa bilo dokazano, da se odlomek nana\xc5\xa1a na ta spomenik, nekateri mislijo, da se nana\xc5\xa1a na drugo gledali\xc5\xa1\xc4\x8de na drugem kraju. Gotovo je, da je bilo v zgodnjem klasi\xc4\x8dnem obdobju v Sirakuzah gledali\xc5\xa1\xc4\x8de in v njem se igrali igre dramatikov, kot so Epiharmos s Kosa, Formis in Dejnoloh. V Sirakuzah je Ajshil uprizoril tragedijo Ajtna (napisana je bila za praznovanje ponovne ustanovitve Catanie z imenom Ajtna ali mesta z imenom Ajtna, v katerem so catanski izgnanci po uni\xc4\x8denju halkidijske Katane poiskali zavetje Hierona I.), verjetno leta 456 pr. n. \xc5\xa1t. Tudi Ajshilovi Perzijci (Per\xc5\xbeani), uprizorjeni \xc5\xbee v Atenah leta 472 pr. n. \xc5\xa1t., so bili verjetno uprizorjeni tudi v Sirakuzah. Zadnje delo je ohranjeno do danes, medtem ko je prvo izgubljeno. Konec 5. ali v za\xc4\x8detku 4. \xc4\x8detrtletja so verjetno igrali igre Dionizija starej\xc5\xa1ega ter dramatikov, ki so jih gostili na dvoru, kot je Antifon._NEWLINE_Po mnenju Polacca v tem obdobju gledali\xc5\xa1\xc4\x8de \xc5\xa1e ni imelo polkro\xc5\xbene oblike, ki je postala kanoni\xc4\x8dna v 3. stoletju, ampak je bilo narejeno na ravnih bre\xc5\xbeinah s sede\xc5\xbei, razporejenimi kot trapezoid. Diodor Sicilski omenja prihod Dionizija v Sirakuze leta 406 pr. n. \xc5\xa1t., ko so ljudje zapu\xc5\xa1\xc4\x8dali gledali\xc5\xa1\xc4\x8de. Plutarh omenja pobeg jeznega bika na skup\xc5\xa1\xc4\x8dini dr\xc5\xbeavljanov leta 355 pr. n. \xc5\xa1t. in prihod Timoleonta v ko\xc4\x8diji leta 336, ko so se ljudje tu sre\xc4\x8devali, kar dokazuje pomembnost te stavbe v javnem \xc5\xbeivljenju.\n_START_SECTION_\nHelenisti\xc4\x8dno gledali\xc5\xa1\xc4\x8de\n_START_PARAGRAPH_\nZdi se, da je bilo gledali\xc5\xa1\xc4\x8de v 3. stoletju, po 238 pr. n. \xc5\xa1t., obnovljeno, vsekakor pa pred smrtjo Hierona II. leta 215 pr. n. \xc5\xa1t., ko je dobilo dana\xc5\xa1njo obliko. Struktura gledali\xc5\xa1\xc4\x8da je bila raz\xc5\xa1irjena ob upo\xc5\xa1tevanju oblike temenitskega hriba in najbolj\xc5\xa1ih mo\xc5\xbenosti za akustiko. Druga zna\xc4\x8dilnost gr\xc5\xa1kih gledali\xc5\xa1\xc4\x8d je panoramski pogled, ki ga ima tudi gledali\xc5\xa1\xc4\x8de v Sirakuzah, saj ponuja razgled na zaliv pristani\xc5\xa1\xc4\x8da in otok Ortigia._NEWLINE_Sede\xc5\xbei za gledalce, avditorij (cavea) je imel premer 138,6 metra, bil je eden najve\xc4\x8djih v gr\xc5\xa1kem svetu, prvotno je imel 67 vrst sede\xc5\xbeev, ve\xc4\x8dinoma vklesanih v \xc5\xbeivo skalo in razdeljenih na devet sektorjev (cunei) z dostopom po stopnicah. Pot (diazoma) te\xc4\x8de okoli gledali\xc5\xa1\xc4\x8da, na pol poti se deli v dva dela. Na stenah so za vsak sektor napisi imen bo\xc5\xbeanstev (Olimpski Zevs, Heraklej ...) in \xc4\x8dlanov kraljeve dru\xc5\xbeine (Hieron II., njegova \xc5\xbeena Filistida, njegova snaha Nereide, h\xc4\x8di Piro in njegov sin Gelon II.), kar je opogumilo nekatere avtorje, da razmislijo o dragocenem napisu za gradnjo ali obnovo spomenika. Zgornji del sede\xc5\xbeev, ki je zdaj uni\xc4\x8den, je bil zgrajen na vrhu nasipa, ki ga je dr\xc5\xbeala zadr\xc5\xbeevalna stena. Na osrednji osi avditorija je bila v kamen vrezana plo\xc5\xa1\xc4\x8dad, morda so tam sedeli posebej pomembni ljudje._NEWLINE_Orkestra je bila prvotno omejena s \xc5\xa1irokim kanalom (euripos), s prostorom na zunanji strani pred za\xc4\x8detkom stopnic, kjer so vstopili gledalci._NEWLINE_Zgradba skene je v celoti uni\xc4\x8dena, zdaj so vidni le temelji. Ti pripadajo ve\xc4\x8d fazam in jih je te\xc5\xbeko razlo\xc5\xbeiti. Del, izkopan pod orkestro, dostopen po stopni\xc5\xa1\xc4\x8du z odra in se kon\xc4\x8da v majhni sobi, je verjetno pripadal Hieronu II.: hipoteti\xc4\x8dno so to Haronove stopnice, kar je igralcem omogo\xc4\x8dilo nenaden vstop in izhod. Tudi jarek za sprednjo zaveso verjetno pripada tej fazi (v anti\xc4\x8dnih gledali\xc5\xa1\xc4\x8dih se ni spustila od zgoraj, ampak so jo  dvignili od spodaj). Del, na katerem so stali stebri in pilastri, so verjetno ostanki majhnega premi\xc4\x8dnega odra za burke ali farse (flijaks). Kip kariatid, ki je zdaj shranjen v regionalnem arheolo\xc5\xa1kem muzeju Paola Orsija v Sirakuzah in je bil izkopan in odkrit v gledali\xc5\xa1\xc4\x8du, je verjetno del gledali\xc5\xa1ke dekoracije._NEWLINE_Nad gledali\xc5\xa1\xc4\x8dem je terasa, izklesana v skali, dostopna prek osrednjega stopni\xc5\xa1\xc4\x8da in z vdolbeno potjo, znana kot ulica grobnic  (via dei sepolcri). Prvotno je bil na terasi velik portik na levi. V sredi\xc5\xa1\xc4\x8du temeljnega zidu je bila jama nimfej (grotta del ninfeo), izkopana v skalo, obkro\xc5\xbeena z ni\xc5\xa1ami, v katerih so verjetno bili kipi in so bile prvotno verjetno obkro\xc5\xbeene z arhitekturnimi elementi dorskega sloga (od katerih so ohranjeni le deli friza) . V prostoru (9,35 x 6,35 m, 4,75 m visokem) je bila banja iz opus signinuma (gradbeni material, ki se je uporabljal v anti\xc4\x8dnem Rimu, izdelana je iz plo\xc5\xa1\xc4\x8dic, zdrobljenih na zelo majhne ko\xc5\xa1\xc4\x8dke, pome\xc5\xa1ane z malto, ki so jih potla\xc4\x8dili), v katero je tekla voda iz anti\xc4\x8dnega gr\xc5\xa1kega akvadukta. Od tod je voda tekla v hidravli\xc4\x8dni sistem gledali\xc5\xa1\xc4\x8da. To je kot sveti\xc5\xa1\xc4\x8de Muz, sede\xc5\xbe dru\xc5\xbebe igralcev. Glede na nepodpisano delo \xc5\xbdivljenje Evripida je Dionizij poklonil predmete, ki so pripadali tragi\xc4\x8dnemu pesniku Evripidu in jih je dobil v Gr\xc4\x8diji, temu sveti\xc5\xa1\xc4\x8du.\n_START_SECTION_\nKasnej\xc5\xa1a zgodovina\n_START_PARAGRAPH_\nOstanke, ki so bili zapu\xc5\xa1\xc4\x8deni \xc5\xbee ve\xc4\x8d stoletij in so bili pod nadzorom \xc5\xa0pancev pod Karlom V., so kot kamnite bloke uporabljali za gradnjo novih utrdb na otoku Ortigia. S tem so uni\xc4\x8dili skeno in zgornje dele tribun. V drugi polovici 16. stoletja je markiz iz Sortina Pietro Gaetani ponovno aktiviral anti\xc4\x8dni akvadukt, ki je dovajal vodo na vrh gledali\xc5\xa1\xc4\x8da, kar je omogo\xc4\x8dilo nastanek ve\xc4\x8d vodnih mlinov, od katerih je bila ohranjena mlinarjeva ko\xc4\x8da (casetta dei mugnai) na vrhu._NEWLINE_Ob koncu 18. stoletja se je zanimanje za gledali\xc5\xa1\xc4\x8de obnovilo in omenjali so ga razni posamezniki (Arezzo, Fazello, Mirabella, Bonanni), humanisti in znani popotniki in slikarji (d'Orville, von Riedesel , Jean-Claude Richard, Houel, Denon , itd.). V naslednjem stoletju so potekala izkopavanja, zahvaljujo\xc4\x8d  Landolinu in Cavallariju, ki sta se ukvarjala z odstranjevanjem umazanije, ki je nastala na vrhu spomenika. Kasneje so arheolo\xc5\xa1ke preiskave opravili Paolo Orsi in drugi arheologi, leta 1988 jih je kon\xc4\x8dal Voza._NEWLINE_Leta 1914 je Dr\xc5\xbeavni in\xc5\xa1titut za anti\xc4\x8dno dramo (Istituto Nazionale del Dramma Antico, INDA) za\xc4\x8del v starodavnem gledali\xc5\xa1\xc4\x8du letno predvajati gr\xc5\xa1ke drame (prva je bila Ajshilova tragedija Agamemnon, ki jo je re\xc5\xbeiral Ettore Romagnoli).  Starogr\xc5\xa1ke tragedije uprizarjajo ob son\xc4\x8dnem zahodu v italijan\xc5\xa1\xc4\x8dini (s prevodi slavnih pisateljev, kot je Salvatore Quasimodo) brez ozvo\xc4\x8denja zaradi kakovosti gledali\xc5\xa1ke akustike. Vsaka gledali\xc5\xa1ka sezona se za\xc4\x8dne maja in se kon\xc4\x8da julija, tako da pritegne tiso\xc4\x8de gledalcev z vsega sveta. Nekatere najbolj slavne uprizorjene tragedije so Antigona, Kralj Ojdip, Elektra, Medeja in Bakhantke. Poleg tega so bili v gledali\xc5\xa1\xc4\x8du tudi  koncerti in uradne podelitve Vittorinijevih nagrad, toda zaradi konservatorskih razlogov so take prireditve mo\xc4\x8dno omejene._NEWLINE_Od leta 2010 je gledali\xc5\xa1\xc4\x8de eden od spomenikov arheolo\xc5\xa1kega parka v Sirakuzah in arheolo\xc5\xa1kega obmo\xc4\x8dja okoli\xc5\xa1kih ob\xc4\x8din, organa sicilske regije, odbora za kulturno dedi\xc5\xa1\xc4\x8dino in identiteto Sicilije (Assessorato de Beni Culturali e dell'Identit\xc3\xa0 Siciliana). Leta 2014 je odbor dovolil uporabo gledali\xc5\xa1\xc4\x8da za poletne dogodke, kot so glasba, petje in plesne predstave."